Oppsummering av høring – Krav til bærekraftige og sirkulære anskaffelser av møbler (revisjon)

DFØs divisjon for offentlig anskaffelser (ANS) er statens fagorgan for offentlige anskaffelser. Et av våre mål er å hjelpe offentlige oppdragsgivere med å redusere skadelig miljøpåvirkning og fremme klimavennlige løsninger. Vi utarbeider veiledning for offentlige innkjøpere. Et av våre veiledningsverktøy er Kriterieveiviseren med krav og kriterier som innkjøpere kan bruke i sine anskaffelser. Kriterieveiviseren inneholder også tilhørende veiledning og informasjon om hvordan gjøre bærekraftige anskaffelser av kontormøbler

DFØ har gjennomført høring av krav til bærekraftige og sirkulære anskaffelser av møbler. Høringen ble sendt til relevante myndigheter, offentlige innkjøpere, bransjeorganisasjoner, leverandører som har meldt interesse og andre aktører som har interesse i tematikken. Høringen ble også publisert på [anskaffelser.no.](https://anskaffelser.no/berekraftige-anskaffingar/klima-og-miljo/horinger-av-dfos-standardformulerte-baerekraftskrav-og-kriterier) Høringen pågikk i perioden 29.06.22 – 12.09.22.

Det kom inn 17 innspill i høringsperioden. De som uttalte seg var:

|  |
| --- |
| St. Olavs hospital HF |
| NAV Arbeids- og velferdsetaten |
| SMB Norge |
| Nordic Comfort Products (NCP) |
| Aarsland Møbelfabrikk |
| Møbelfakta Sverige |
| Flokk |
| Kinnarps |
| Avfall Norge |
| Miljømerking Norge |
| ForaForm |
| Sykehusinnkjøp HF |
| Oslo kommune |
| Circular Ways |
| Senab Eikeland |
| Helland Møbler |
| Universitetet i Bergen |

**Oppsummering av endringer gjort i de publiserte kravene etter høringen**

Krav om videreformidling av oppdragsgivers brukte møbler: Flere av innspillene på dette kravet er at kravet er prisdrivende, vil ekskludere en del leverandører og at det ofte er mer hensiktsmessig at oppdragsgiver sørger for løsning på videreformidling av møbler på andre måter. Dette kan for eksempel være ved å inngå egne avtaler. Kravet er derfor tatt ut. DFØ har annen veiledning på hvordan oppdragsgivere kan sørge for et sirkulært møbelforbruk og selge brukte møbler.

Unntak for brukte møbler: det er ikke gjort vesentlige endringer.

Statistikk over møbelforbruk: Det er gjort noen endringer basert på innspill: Det er lagt til at statistikken skal skille mellom brukte og nye møbler, for de avtaler som inkluderer begge. Det er i tillegg lagt til at statistikken kan skilles på produktgrupper. Kravet kan i noen tilfeller være ekskluderende for små leverandører, dette er lagt inn som informasjon til innkjøper. Innkjøper skal selv gjøre markedsdialog ved bruk av kravene. Det er også lagt inn informasjon til innkjøper, at de skal se på hvilken statistikk de kan hente ut fra egne systemer, før de ber om dette fra leverandør.

Produktinformasjon og tilgang på reservedeler: Kravet er tilpasset at noen avtaler kan inkludere møbler som er oppsirkulert/re-designet. Det er varierende modenhet i markedet for å levere på dette kravet, særlig kravet på viderekomment nivå. Det er derfor tydeliggjort for innkjøpere, og det understrekes at innkjøper selv må undersøke markedet ved bruk av kravet. Det er også tydeliggjort for innkjøpere at de bør tilpasse kravet til avtalen, ved å velge ut produkter kravene skal oppfylles for.

Høy kvalitet etter produktstandard: Kravet er tilpasset at noen avtaler kan inkludere møbler som er oppsirkulert/re-designet. Det er også gjort en større endring i kravet ved at innkjøper selv må tilpasse hvilke kvalitetskrav som skal stilles for de konkrete produktene de etterspør. Dette er basert på innspill i høringen i tillegg til tilbakemeldinger fra brukere av det opprinnelige kravet. Tilbakemeldingene gikk på at kravet var lite brukervennlig, da det ble stor usikkerhet i evaluering av om innsendte tilbud oppfylte kravet, og mengden dokumentasjon ble også uforholdsmessig stor.

Produktgaranti: Det er gjort noen mindre endringer i kravet, blant annet er det lagt inn informasjon om at innkjøper bør vurdere å gjøre unntak for møbler med særlig hard bruk.

Enkel rengjøring av møbler: Det er ikke gjort vesentlige endringer i kravteksten.

Robuste tekstiler: Det er gjort noen presiseringer i teksten basert på innspill. Det er i tillegg lagt inn informasjon til innkjøpere om hvordan redusere dokumentasjonsbyrde.

Informasjon om klimafotavtrykk – EPD: Begge kravene (krav på grunnleggende og viderekomne nivå) er beholdt, men det er gjort noen justeringer i kravteksten. Justeringene dreier seg i hovedsak om å gjøre kravene tydeligere og mer brukervennlige. Det er også tydeliggjort at ved bruk av det viderekomne kravet må informasjon av klimafotavtrykk aktivt benyttes av oppdragsgiver, for at kravet skal ha tilknytning til leveransen. Det er også lagt inn en anbefaling om at innkjøpere som stiller det viderekomne kravet bør fastsette sanksjoner ved brudd på kravet.

Mekring av plastdeler: Unntak for kravet er oppdatert etter Svanemerkets unntak. Det er ellers ikke gjort vesentlige endringer.

Krav til emballasje: Det er gjort flere endringer i kravteksten basert på innspill for å tydeliggjøre kravet, blant annet ved endring av hvilke begrep som brukes.

Krav til kjemikalier i hele møbelet: Det er ikke gjort vesentlige endringer i selve kravformuleringen. Det er presisert at innkjøper må gjøre egen markedsundersøkelse og bør tilpasse kravet til sin anskaffelse.

Krav til kjemikalier i møbeltekstiler: DFØ besluttet å ta ut kravet. Kravet burde tilpasses flere miljømerker (siden det finnes flere utbredte miljømerker for tekstiler). Kravet som ble sendt på høring var i utgangspunktet krevende for innkjøpere å bruke, og ved tilpassing til ytterligere miljømerker vil kravet bli mindre brukervennlig ettersom at kravene ville hatt flere ulike alternative formuleringer som innkjøper må forholde seg til.

Krav til formaldehyd for deler av tre: Det er ikke gjort vesentlige endringer i selve kravformuleringen. Det er presisert at innkjøper må gjøre egen markedsundersøkelse og bør tilpasse kravet til sin anskaffelse.

Krav til kjemikalier i overflatebehandling av tre- og metalldeler: Kravet er forenklet ved at de to alternative kravformuleringene er slått sammen til én kravformulering. Kravet er sjekker opp mot Svanemerket, EU Ecolabel og Svensk Møbelfakta, som alle oppfyller kravet. Det er også tydeliggjort at innkjøper bør tilpasse kravet til sin produktliste for å redusere dokumentasjonsbyrden, og at innkjøpe må selv gjøre markedsdialog for sin konkrete anskaffelse.